དེ་ནས་ཕྱི་ལོ་༡༩༥༩ལོར་རྒྱ་དམར་གཞུང་གིས་དྲག་གནོན་བྱས་སྟེ་བོད་ཁྱོན་ཡོངས་བཙན་བཟུང་བྱས་པར་བརྟེན་ྋགོང་ས་ྋསྐྱབས་མགོན་ཆེན་པོ་མཆོག་བཙན་བྱོལ་དུ་ཕེབས་དགོས་བྱུང་ཞིང༌།གཡུལ་རྒྱལ་ལྷུན་རྩེ་རྫོང་དུ་ཕེབས་འབྱོར་སྐབས་ཆོལ་ཁ་གསུམ་གྱི་མི་མང་ཡོངས་ལ་བོད་གཞུང་དགའ་ལྡན་ཕོ་བྲང་གནས་སྐབས་ས་གནས་དེར་གནས་སྤོས་གསར་འཛུགས་བསྐྱངས་པའི་ཁྱབ་བསྒྲགས་མཛད།ཕྱི་ལོ་༡༩༦༠ཟླ་བ་ལྔ་པའི་ནང་བཙན་བྱོལ་བོད་གཞུང་མ་སུ་རི་ནས་དྷ་རམ་ས་ལར་གནས་སྤོས་ཀྱིས་བོད་ཀྱི་བདེན་དོན་འཐབ་རྩོད་ཀྱི་ལས་དོན་བསྒྲུབ་ཕྱིར་བཀའ་བློན་རྣམ་པ་བསྐོ་གཞག་དང་འབྲེལ་ལས་ཁུངས་ཁག་ཅིག་ཆེད་བཙུགས་མཛད།ཕྱི་ལོ་༡༩༥༩ཕྱི་ཟླ་༡༡ཚེས་༡༧ཉིན་མ་སུ་རི་དང༌།ཡང་ཕྱི་ལོ་༡༩༦༠ཟླ་༧ཚེས་༡ཉིན་ཌ་ལ་ཧོ་སི་ཁུལ་དུ་བོད་མི་རྣམས་ལ་ང་དབུས་གཙང༌།ང་ཁམས་པ།ང་ཨ་མདོ་ཞེས་ཆོལ་ཁའི་འཐེན་ཁྱེར་བྱས་ན་ནོར་འཁྲུལ་དང་ཉེན་ཁ་ཆེ་བས།བོད་མི་རྣམས་མཐུན་བསྒྲིལ་རྡོག་རྩ་ཆིག་སྒྲིལ་ལྕགས་ཀྱི་གོང་བུ་ལྟར་གནས་དགོས་པའི་བཀའ་སློབ་རླབས་ཆེན་སྩལ་བ་མ་ཟད།དེང་དུས་མང་གཙོའི་ལམ་ལུགས་ཐོག་བསྐྱོད་དགོས་པ་སོགས་ཐུགས་བརྩེ་བ་ཆེན་པོས་དབུ་ཁྲིད་ལམ་སྟོན་གནང་ཡོད།ལོ་དེའི་ནང་ཆོལ་ཁ་གསུམ་དང་ཆོས་བརྒྱུད་ཁག་གི་འགོ་ཁྲིད།སྲི་ཞུའི་ལས་བྱེད་བཅས་གནས་མཆོག་རྡོ་རྗེ་གདན་དུ་འདུ་འཛོམས་ཀྱིས་བོད་མིའི་བླ་ན་མེད་པའི་དབུ་ཁྲིད་ྋགོང་ས་ྋསྐྱབས་མགོན་ཆེན་པོ་མཆོག་ལ་བློས་གཏད་ཡིད་ཆེས་ཡོད་པ་དང༌།བོད་ཀྱི་རྩ་དོན་བསྒྲུབ་རྒྱུར་ཆོལ་ཁ་ཆོས་བརྒྱུད་དང་བཅས་པ་རྡོག་རྩ་ཆིག་སྒྲིལ་བྱ་རྒྱུའི་མནའ་གན་མཐུ་བོ་ཆེ་ཕུལ་ཡོད།